**Հավելված 2**

**Ծրագրի մասնակիցների ընտրության չափորոշիչները**

Ծրագրի իրականացման թիրախային լսարանը կազմված է առողջապահական, անասնաբուժական, սննդի անվտանգության, և այլ մասնագիտական ոլորտների լաբորատոր մասնագետներից, որոնք ունեն լաբորատորիաներին վերաբերող ծրագրերի շրջանակներում 2-3 տարվա ղեկավարման և որոշումներ կայացնելու փորձ։ Ծրագրի մասնակիցներ կարող են լինել լաբորատոր ծրագրերի ղեկավարներ, լաբորատոր հետազոտությունները վերահսկող աշխատակիցներ, լաբորատորիայի տնօրեններ, մենեջերներ և լաբորատոր հետազոտական աշխատանքներում չմասնակցող ծրագրային անձնակազմ' պետական տարբեր ուղղվածության լաբորատորիաներից։ Ծրագիրը կոչված է աջակցելու ինչպես ընթացիկ, այնպես էլ ապագա լաբորատոր առաջնորդներին։

Հայաստանում ծրագրի տեղայնացման համար, լսարանը բաղկացած կլինի 15 մասնակցից, այդ թվում՝

* 10-ը՝ առողջապահական ոլորտից,
* 5-ը՝ անասնաբուժական և սննդի անվտանգության ոլորտից

**Պահանջները**

Ծրագրի մասնակիցներին ներկայացվող պահանջներն են․

* Տվյալ ոլորտում ճանաչված և արհեստավարժ մասնագետ լինելը,
* Պետական սեկտորում ղեկավար պաշտոն զբաղեցնելը,
* Առնվազն հինգ տարվա աշխատանքային փորձը լաբորատոր ոլորտում, որից 2-3 տարի՝ ղեկավար պաշտոնում, ինչը ենթադրում է անձնակազմի վերահսկում (լաբորատորիայի և/կամ բաժնի ղեկավարներ/տնօրեններ, առաջատար գիտաշխատողներ, լաբորատոր աշխատակիցների գործունեության նկատմամբ առօրյա հսկողություն իրականացնողներ),
* Անձնակազմի կառավարման, որոշումներ կայացնելու, պլանավորման գիտելիքները և կարողությունները,
* Համակարգչային գիտելիքները՝ աշխատանք Word, Excel, Power Point և այլ ծրագրերով,
* Առողջապահական, անասնաբուժական կամ կենսաբանական ոլորտում հետբուհական կրթության առկայությունը համարվում է առավելություն,
* Անգլերենի լավ իմացությունը համարվում է առավելություն։

**Ընտրության գործընթացը**

* Լաբորատորիաների ղեկավարների եւ առաջնորդների համար նախատեսված գլոբալ ծրագրի (GLLP) Տեխնիկական աշխատանքային խումբը (ՏԱԽ) հրապարակում է ծրագրի մասնակիցների մրցույթի համար հայտերի ընդունման հայտարարություն՝ տեղադրելով այն իրենց պաշտոնական կայքերում,
* Թեկնածուները ներկայացնում են իրենց մանրամասն ինքնակենսագրականները և նպատակի մասին հայտարարությունը (ուղեկցող նամակ, որտեղ ներկայացված են տեղեկություններ իրենց ընթացիկ պաշտոնի և առաջնորդության նկատմամբ իրենց հանձնառության վերաբերյալ),
* Աշխատանքային խմբի անդամներից և տեխնիկական իրականացնող կազմակերպության ներկայացուցիչներից բաղկացած համատեղ հանձնաժողովն ուսումնասիրում է հայտերը և ընտրում մասնակիցներին,
* Ծանուցում կստանան միայն ընտրված մասնակիցները՝ հայտն ուղարկելուց հետո մեկ շաբաթվա ընթացքում: